РЕПУБЛИКА СРБИЈА

Општина Пландиште

Општинска управа

Одсек за Локалну пореску администрацију

Служба за пореску инспекцију

 Број : 020-1/2021-01-IV

Дана : 13.01.2021.год.

Пландиште

Војводе Путника 38

Тел: 013-862-298

**ГОДИШЊИ ИЗВЕШТАЈ О РАДУ**

 **Инспектора Службе за пореску инспекцију**

 **за 2020. годину**

Служба за пореску инспекцију кроз послове дефинисане за шефа службе за пореску инспекцију и инспектора наплате, као и пореског инспектора, обавља послове инспекцијског надзора у области контроле, утврђивања и наплате локалних јавних прихода и стара се о примени Закона о пореском поступку и пореској администрацији, Закона о општем управном поступку, Закона о порезима на имовину, Закона о финансирању локалне самоуправе, Закона о заштити животне средине, Правилника о обрасцима пореских пријава за утврђивање пореза на имовину, Правилника о поступању пореске управе и пореских обвезника у поступку одлагања плаћања дуговног пореза на рате, Одлуке о локалним комуналним таксама, Одлуке о накнадама за коришћење јавних површина на територији општине Пландиште, Одлуке о утврђивању елемената пореза на имовину за територију општине Пландиште, Закључку о утврђивању просечне цене квадратног метра одговарајуће непокретности за утврђивање пореза на имовину за 2020.годину по зонама на територији општине Пландиште, од стране надзираних субјеката – правних лица, предузетника и физичких лица – обвезника локалних јавних прихода.

Приликом инспекцијског надзора из свог делокруга непосредно се примењују одредбе о пореској контроли дефинисане Законом о пореском поступку и пореској админстрацији који је посебан – секторски закон, као и одредбе Закона о инспекцијском надзору у погледу питања инспекцијског надзора и службене контроле која нису уређена основним законом – Законом о пореском поступку и пореској администрацији.

Инспектори Службе врше контролу подношења пореских пријава, контролу исправности поднетих пореских пријава као и контролу редовног плаћања пореских обавеза утврђених решењима овог органа од стране надзираних субјеката – пореских обвезника локалних јавних прихода, а са циљем остваривања законитог пословања и понашања надзираних субјеката у складу са Законом о пореском поступку и пореској администрацији, као и смањење ризика од настанка штетних догађаја (неподношење пореске пријаве, подношење нетачне пореске пријаве, неплаћање пореза у роковима) који за последицу имају смањење утврђених и наплаћених локалних јавних прихода.

1. **Превентивно деловање инспекције** у циљу спречавања или битног умањења вероватних настанака штетних последица по законом заштићена добра, права и интересе се огледа у:

 А. Контроли и утврђивању јавних прихода:

 -физичких лица - у складу са Законом о пореском поступку и пореској администрацији и Законом о порезима на имовину, извршена је канцеларијска контрола код 984 порескa обвезника за контролу, задуживање и плаћање пореза на имовину, од чега су за 99 пореских обвезника инспектори Службе за пореску инспекцију послали позив за подношење пореских пријава у складу са Законом о пореском поступку и пореској админстрацији и Законом о порезима на имовину.

Извршена је теренска контрола код 1 пореског обвезника на основу њиховог захтева због неслагања пореске пријаве и стања на терену.

Након извршених пореских контрола донето је 4948 решења о утврђеној обавези плаћања пореза на имовину физичких лица.

-предузетника- У складу са Законом о коришћењу јавних добара и Одлуке о накнадама за коришћење јавних површина на територији општине Пландиште донето је 17 решења о накнади за коришћење јавне површине. Одељење за просторно планирање, урбанизам, грађевинарство, заштиту животне средине, комунално стамбене послове, инспекцијске послове и пољопривреду по службеној дужности достављало је решења о одобрењу за заузеће јавне површине и постављање привременог објекта, на основу којих су донета решења о накнади за заузеће јавне површине.

-правних лица - у складу са Законом о пореском поступку и пореској администрацији и Законом о порезима на имовину донето је 104 решења о утврђеној обавези плаћања пореза на имовину правних лица, као и 698 решења о утврђеној обавези плаћања накнаде за заштиту и унапређење животне средине. Решења су донета након канцеларијске контроле поднетих пореских пријава правних лица.

У складу са Законом о финансирању локалне самоуправе, као и Одлуком о локалним комуналним таксама, донето је 51 решење о Локалној комуналној такси -Истицању фирме на пословном простору. Решења су донета након канцеларијске контроле правних лица и то увидом у њихове финансијске извештаје.

Б.Наплати јавних прихода :

Превентивно деловање и смањење ризика од неплаћања пореских обавеза и дуговања је квартално слање налога за плаћање са износима по рачунима јавних прихода из надлежности Одсека за локалну пореску администрацију и то физичким лицима и предузетницима- укупно 21.792 налога за уплату.

У току 2020.године на основу канцеларијске контроле дистрибуиране су уплатнице пореским обвезницима чији дуг премашује одређени износ. Уплатнице су издаване ради подстицаја плаћања и спречавања даљег повећања дуговања пореских обвезника. Наведене активности су ефикасан начин обавештавања пореских обвезника и подстицај грађанима да се обрате овом одсеку ради остваривања својих законских права и ради отклањања евентуалних грешака у евиденцијама овог одсека. Такође је значајно да је периодичним надзором могуће пратити висину укупног дуговања физичких лица и на тај начин радити на подстицају наплате и превенцији сталног повећања дуга код пореских обвезника.

2) **Обавештавање јавности, пружање стручне и саветодавне подршке надзираним субјектима** или лицима која остварују одређена права у надзираним субјектима или у вези са надзираним субјектима, укључујући издавање аката о примени прописа се спроводи објављивањем на званичној интернет страници општине Пландиште прописа из надлежности овог Одсека- Одлуке о локалним комуналним таксама, Одлуке о накнадама за за коришћење јавних површина на територији општине Пландиште, Одлуке о утврђивању елемената пореза на имовину за територију општине Пландиште и Закључку о утврђивању просечне цене квадратног метра одговарајућих непокретности за утврђивање пореза на имовину за 2020.годину.

3) **Корективно деловање инспекције** се огледа у:

 А. Контроли и утврђивању јавних прихода :

-физичких лица-која нису поступилa у складу са Законом о пореском поступку и пореској администрацији и Законом о порезима на имовину, односно нису поднели пореске пријаве пореза на имовину ППИ-2 за 2020.годину и након послатог позива за подношење пореске пријаве, Служба за пореску инспекцију спровела је поступак пореске канцеларијске контроле евидентирајући имовину по службеној дужности, користећи већ постојеће податке, као и податке Пореске управе и Катастра непокретности .

-правних лица- која нису поступилa у складу са Законом о пореском поступку и пореској администрацији и Законом о порезима на имовину, односно нису поднели пореске пријаве пореза на имовину ППИ-1 за 2020.годину, упућени су позиви за подношење пореских пријава које су и евидентиране након канцеларијске контроле и правна лица су задужена за дати период.

Б. Наплати јавних прихода :

Одсек за локалну пореску администрацију је након канцеларијске контроле инспектора Службе за пореску инспекцију донео 154 опомене за физичка лица и предузетнике и 57 опомена за правна лица по рачунима јавних прихода из своје надлежности.

 В. Одлагање плаћања дуговног пореза на рате:

 Инспектори Службе за пореску инспекцију су у 2020.години након канцеларијске контроле, а на захтев пореског обвезника донели 4 решења за одлагање плаћања дуговног пореза на рате.

4) **Законитост управних аката** огледа се у редовном праћењу законитости управних аката, као и измена прописа које се тичу рада Службе за пореску инспекцију. Жалби на донета решења у 2020.години није било.

 5) На нивоу **координације инспекцијског надзора са инспекцијским надзором кога врше друге инспекције** инспектори Службе за пореску инспекцију нису имали заједнички рад са другим инспекторима. Одељење за просторно планирање, урбанизам, грађевинарство, заштиту животне средине, комунално стамбене послове, инспекцијске послове и пољопривреду по службеној дужности достављало је решења о озакоњењу објеката где је урађена канцеларијска контрола и позивани порески обвезници да попуне пореске пријаве ради задуживање и плаћање пореза на имовину.

 6) **Инспекцијски надзор** обављају шеф Службе за пореску инспекцију и инспектор наплате, као и порески инспектор. У вршењу инспекцијског надзора инспектори су користили податке, материјалне и техничке ресурсе АПР, Пореске управе, РГЗ СКН, МУП и других државних органа и институција.

 У складу са чланом 10.Закона о инспекцијском надзору Служба за пореску инспекцију је урадила Годишњи план инспекцијског надзора Службе за пореску инспекцију за 2021.годину који је достављен Координационој комисији за координацију инспекциског надзора и након усвајања објављен на сајту општине Пландиште.

 7) **Обука и други облици стручног усавршавања инспектора** за вршење инспекцијског надзора, се огледало током 2020.г. у праћењу прописа и закона који се односе на рад Службе за пореску инспекцију, на одлазак на семинаре из области примене пореских прописа у поступку пореске контроле, као и у сарадњи са осталим ЛПА.

 Шеф Службе за пореску инспекцију

 Јадранка Граовац

 Инспектор наплате

 Биљана Рокнић

 Порески инспектор

 Александар Савков